Document ID: 32014R1226

KOMISSION ASETUS (EU) N:o 1226/2014,
annettu 17 päivänä marraskuuta 2014,
sairauden riskin vähentämiseen viittaavan elintarvikkeita koskevan terveysväitteen hyväksymisestä
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikkeita koskevista ravitsemus- ja terveysväitteistä 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1924/2006 (1) ja erityisesti sen 17 artiklan 3 kohdan,
sekä katsoo seuraavaa:
(1)
Asetuksen (EY) N:o 1924/2006 mukaan elintarvikkeita koskevat terveysväitteet ovat kiellettyjä, jollei komissio ole hyväksynyt niitä kyseisen asetuksen mukaisesti ja jolleivät ne sisälly sallittujen väitteiden luetteloon.
(2)
Asetuksessa (EY) N:o 1924/2006 säädetään myös, että elintarvikealan toimijat voivat toimittaa terveysväitteiden hyväksyntää koskevat hakemukset jäsenvaltion toimivaltaiselle kansalliselle viranomaiselle. Toimivaltaisen kansallisen viranomaisen on toimitettava edellytysten mukaiset hakemukset eteenpäin Euroopan elintarviketurvallisuusviranomaiselle EFSAlle, jäljempänä ’elintarviketurvallisuusviranomainen’.
(3)
Hakemuksen vastaanotettuaan elintarviketurvallisuusviranomaisen on ilmoitettava asiasta viipymättä muille jäsenvaltioille ja komissiolle ja annettava lausunto kyseisestä terveysväitteestä.
(4)
Komissio tekee päätöksen terveysväitteiden hyväksymisestä ottaen huomioon elintarviketurvallisuusviranomaisen antaman lausunnon.
(5)
Lactalis B&C toimitti asetuksen (EY) N:o 1924/2006 14 artiklan 1 kohdan a alakohdan nojalla hakemuksen, jonka perusteella elintarviketurvallisuusviranomaista pyydettiin antamaan lausunto terveysväitteestä, joka koski ”vähärasvaista ja vähän transrasvoja sisältävää levitettävää ravintorasvaa, jossa on runsaasti tyydyttymättömiä ja omega-3-rasvahappoja” ja LDL-kolesterolipitoisuuksien laskemista (Kysymys nro EFSA-Q-2009-00458) (2). Hakijan esittämä väite oli seuraava: ”Runsaasti tyydyttyneitä/transrasvahappoja sisältävän rasvan korvaaminen rasvalla, jossa on runsaasti tyydyttymättömiä rasvahappoja, auttaa vähentämään LDL-kolesterolia. LDL-kolesteroli on sydän- ja verisuonitautien riskitekijä.”
(6)
Esitettyjen tietojen perusteella elintarviketurvallisuusviranomainen totesi komissiolle ja jäsenvaltioille 25 päivänä toukokuuta 2011 toimittamassaan lausunnossa, että tyydyttyneitä rasvahappoja sisältävien ravintorasvaseosten nauttimisen ja veren LDL-kolesterolipitoisuuksien kohoamisen välinen syy-seuraussuhde oli osoitettu todeksi ja että LDL-kolesterolipitoisuudet laskevat, kun tyydyttyneet rasvahapposeokset korvataan cis-kertatyydyttymättömillä rasvahapoilla ja/tai cis-monityydyttymättömillä rasvahapoilla elintarvikkeissa tai ruokavaliossa rasvan kokonaismäärän pysyessä samana. Kyseistä päätelmää ilmentävän terveysväitteen olisi katsottava täyttävän asetuksen (EY) N:o 1924/2006 vaatimukset, ja se olisi lisättävä unionin sallittujen väitteiden luetteloon. Elintarviketurvallisuusviranomainen ei pitänyt johtopäätöksen tekemistä varten tarpeellisena kliinistä interventiotutkimusta, jonka hakija on ilmoittanut olevan teollisoikeuden alainen. Sen vuoksi katsotaan, että asetuksen (EY) N:o 1924/2006 21 artiklan 1 kohdan c alakohdassa säädetty edellytys ei täyty, eikä teollisoikeuden alaisten tietojen suojaa pitäisi näin ollen myöntää.
(7)
Lausunnossaan elintarviketurvallisuusviranomainen arvioi, että huomattava määrä tyydyttyneitä rasvahappoja olisi korvattava kertatyydyttymättömillä ja/tai monityydyttymättömillä rasvahapoilla elintarvikkeissa tai ruokavaliossa rasvan kokonaismäärän pysyessä samana, jotta väitettä voitaisiin käyttää. Sen varmistamiseksi, että elintarvike sisältää huomattavan määrän kertatyydyttymättömiä ja/tai monityydyttymättömiä rasvahappoja, on aiheellista rajoittaa väitteen käyttö ravintorasvoihin ja -öljyihin ja asettaa käyttöedellytykset ravitsemusväitteen ”RUNSAASTI TYYDYTTYMÄTÖNTÄ RASVAA” mukaisesti, kuten asetuksen (EY) N:o 1924/2006 liitteessä on esitetty.
(8)
Asetuksen (EY) N:o 1924/2006 16 artiklan 4 kohdan mukaan terveysväitteen hyväksymistä puoltavaan lausuntoon on sisällytettävä tiettyjä yksityiskohtaisia tietoja. Kyseiset tiedot olisi hyväksytyn väitteen osalta esitettävä tämän asetuksen liitteessä, ja niissä olisi ilmoitettava tapauksesta riippuen väitteen tarkistettu sanamuoto, väitteen käytön erityiset edellytykset ja tarvittaessa elintarvikkeen nauttimisen edellytykset tai rajoitukset ja/tai lisämaininta tai varoitus asetuksessa (EY) N:o 1924/2006 vahvistettujen sääntöjen ja elintarviketurvallisuusviranomaisen antamien lausuntojen mukaisesti.
(9)
Asetuksen (EY) N:o 1924/2006 yhtenä tavoitteena on varmistaa, että terveysväitteet ovat totuudenmukaisia, selkeitä ja luotettavia sekä kuluttajalle hyödyllisiä ja että väitteiden sanamuoto ja esitystapa otetaan huomioon tältä kannalta. Sen vuoksi väitteisiin, jotka sanamuotonsa mukaan merkitsevät kuluttajalle samaa kuin jokin hyväksytty terveysväite, koska ne kuvaavat samaa suhdetta jonkin elintarvikeryhmän, elintarvikkeen tai jonkin sen ainesosan ja terveyden välillä, olisi sovellettava samoja, tämän asetuksen liitteessä esitettyjä käyttöedellytyksiä.
(10)
Tässä asetuksessa säädetyistä toimenpiteistä päätettäessä on otettu huomioon kannanotot, jotka komissio on saanut hakijoilta ja yleisöltä asetuksen (EY) N:o 1924/2006 16 artiklan 6 kohdan nojalla.
(11)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
1. Tämän asetuksen liitteessä luetellun terveysväitteen saa esittää unionin markkinoille saatetuista elintarvikkeista kyseisessä liitteessä vahvistettujen edellytysten mukaisesti.
2. Edellä 1 kohdassa tarkoitettu terveysväite sisällytetään unionin sallittujen väitteiden luetteloon, kuten asetuksen (EY) N:o 1924/2006 14 artiklan 1 kohdassa säädetään.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä marraskuuta 2014.

Labels: 0
3
17
1